România, Serbia, Bulgaria şi Grecia se înscriu în cursa pentru organizarea EURO 2028 sau a Cupei Mondiale 2030. Cele patru state au semnat sâmbătă un acord în acest sens.

Primul pas: înfiinţarea unui comitet, format din câte patru reprezentanţi ai fiecărei ţări: ministrul sportului, un oficial guvernamental şi doi reprezentanţi ai federaţiilor de fotbal.

Memorandumul a fost parafat la Salonic de ministrul Sportului, Bogdan Matei şi de preşedintele Federaţiei Române de Fotbal. Răzvan Burleanu a spus că România va putea contribui cu 4 din cele 10 stadioane necesare organizării unui campionat european: Arena Nationala, Ion Oblemenco, Cluj Arena și stadionul Ghencea.

Preşedintele FRF crede că ţara noastră are un avantaj datorită faptului că anul viitor va găzdui patru meciuri de la Euro 2020.

Prima şedinţa a Comitetului de organizare va avea loc la Bucureşti, pe 14 şi 15 iunie.